《春日杂诗》
清代·柯劭慧

仲春多清和，喜逢新雨后。驾言出行游，徘徊顾我囿。

缟李被素锦，夭桃著丹绣。交交仓庚鸣，青青垄麦秀。

谷晨亮可欢，客怀难为候。理来物非昔，感往情如旧。

空怀淇颍心，徒羡松乔寿。此志未云就，俯仰终宇宙。

焉得鲁阳戈，勿使曦娥骤。神仙非力求，富贵自天授。

不如秉烛游，聊以慰昏昼。

作者简介：柯劭慧，字稚筠，胶州人。荣成拔贡孙季咸室。有《思古斋诗钞》。